tartuNLP/wikipedia-smugri-20251201 huggingface dataset:
Massimo Stano

Massimo Stano (s. 27. helmikuuta 1992) on italialainen kilpakävelijä. Hän on 20 kilometrin kävelyn olympiavoittaja vuoden 2020 kesäolympialaisista ajalla 1.21.05 ja 35 kilometrin kävelyn maailmanmestari Eugenen MM-kilpailuista 2022 euroopanennätysajalla 2.23.14.
Stano saavutti alle 23-vuotiaiden EM-kilpailuissa hopeaa 20 kilomtrin kävelyssä 2013. Vuoden 2015 yleisurheilun maailmanmestaruuskilpailuissa hän sijoittui 20 kilometrin kävelyssä 19:nneksi ja Berliinin EM-kilpailuissa 2018 neljänneksi. Vuoden 2018 kävelyn joukkuemaailmanmestaruuskilpailuissa hän saavutti samalla matkalla pronssia. Vuoden 2019 yleisurheilun maailmanmestaruuskilpailuissa Stano sijoittui 20 kilometrin kävelyssä 14:nneksi ja Münchenin EM-kilpailuissa 2022 kahdeksanneksi. Hän sijoittui 35 kilometrin kävelyssä seitsemänneksi ja keskeytti 20 kilometrin kävelyn Budapestin MM-kilpailuissa 2023. Pariisin olympialaisissa 2024 hän sijoittui 20 kilometrin kävelyssä neljänneksi ja maratonviestissä kuudenneksi.
Stano käveli 20 kilometrin Italian ennätyksen 1.17.45 La Coruñassa 8. kesäkuuta 2019. Hän paransi maan ennätyksen aikaan 1.17.26 Taicangissa 3. maaliskuuta 2024. Hän teki 35 kilometrin kävelyn maailmanennätyksen 2.20.43 Euroopan joukkuemestaruuskilpailuissa Poděbradyssa 18. toukokuuta 2025.
Oqaasileriffik

Oqaasileriffik (suom. "Grönlannin kielisihteeristö)" on Grönlannissa toimiva virasto, jonka tehtävä on edistää grönlannin kielen käyttöä ja kehitystä ja toimia sen kielenhuollon keskuksena. Virasto toimii Grönlannin hallituksen, opetus-, kulttuuri-, urheilu- ja kirkkoministeriön, alaisuudessa.
Virasto on myös mukana koordinoimassa kansainvälisen äidinkielen päivän juhlintaa Grönlannissa 21. helmikuuta.
Heinäkuussa 2021 viraston johtajana aloitti Beatrine Heilmann, joka on toiminut aiemmin Grönlannin ensimmäisenä kieliteknologian asiantuntijana.
Xiomara Castro

Iris Xiomara Castro Sarmiento (s. 30. syyskuuta 1959 Tegucigalpa, Honduras) on hondurasilainen poliitikko, joka valittiin marraskuussa 2021 ensimmäisenä naisena maan presidentiksi. Hänen puolisonsa Manuel Zelaya oli toiminut presidenttinä 2006–2009.
Poliittinen ura.
Politiikkaan miehensä tukijana.
Castrolla on tutkinto liikehallinnosta. Politiikkaan hän tuli mukaan, kun hänen miehensä Manuel Zelaya pyrki vuonna 2005 presidentiksi. Castro oli mukana Catacamasissa Hondurasin liberaalipuolueen naisjärjestön toiminnassa ja kampanjoi aktiivisesti miehensä puolesta. Zelaya valittiinkin presidentiksi, kun hän voitti vaaleissa Porfirio Lobo Sosan.
Castro toimi miehensä presidenttikaudella Hondurasin ensimmäisenä naisena ja johti kansallista sosiaalihuollon lautakuntaa. Hän edusti myös Hondurasia monissa kansainvälisissä tehtävissä ja oli miehensä mukana valtiovierailuilla. Zelaya syöstiin vallasta kesäkuussa 2009. Castro johti seuraavassa kuussa Tegucigalpassa marssia, joka vaati Zelayan palauttamista presidentiksi.
Kolme kertaa presidenttiehdokkaana.
Zelaya oli vuonna maaliskuussa 2011 perustamassa uutta Libre-puoluetta. Castrosta tuli seuraavana vuonna puolueen ensimmäinen ehdokas presidentinvaaleihin. Vuoden 2013 vaalit voitti Hondurasin kansallispuolueen Juan Orlando Hernández, joka sai 36,9 prosenttia äänistä. Castro sijoittui toiseksi saatuaan 28,8 prosenttia äänistä. Castro aloitti toisen presidenttikampanjansa elokuussa 2016. Hän voittikin Libren esivaalit, mutta lopulta vetäytyi ehdokkuudesta, kun PINU ja Libre muodostivat liiton, jonka ehdokkaaksi valittiin Salvador Nasralla. Juan Orlando Hernández voitti vaaleissa jatkokauden.
Castron kolmas vaalikampanja käynnistyi tammikuussa 2020, ja maaliskuussa 2021 hänet valittiin Libren presidenttiehdokkaaksi. Castron taakse asettui laaja oppositiorintama, jonka päävastustaja oli Kansallispuolueen Nasry Asfura. Castro lupasi vaalikampanjansa aikana muun muassa ”vetää Honduras pois narkodiktatuurin ja korruption syvyyksistä”. Hän vetosi kampanjassaan kansaan, joka oli tyytymätön erityisesti Kansallispuolueen Juan Orlando Hernándezin toiseen presidenttikauteen. Castro julistautui marraskuussa 2021 järjestettyjen vaalien voittajaksi, kun Asfura oli myöntänyt joulukuun alussa tappionsa. Tuolloin äänistä oli laskettu 52 prosenttia ja Castrolla oli 53 prosenttia ja Asfuralla 34 prosenttia äänistä.
Castro vannoi virkavalansa tammikuussa 2022. Hän lupasi uudistaa maansa ”sosialistiseksi ja demokraattiseksi”.
Maaliskuussa 2023 Honduras solmi diplomaattiset suhteet Kiinaan ja tunnusti sen Taiwanin sijaan.
Jean Quiquampoix

Jean Quiquampoix (s. 3. marraskuuta 1995) on ranskalainen ampuja ja miesten 25 metrin olympiapistoolin voittaja vuoden 2020 kesäolympialaisista. Vuoden 2016 kesäolympialaissa hän saavutti 25 metrin olympiapistoolissa hopeaa.
Saamákan kieli

Saamáka (myös saarmacca) on englantiin perustuva kreolikieli, jota puhutaan Surinamessa ja jonkin verran myös Ranskan Guayanassa. Kieltä puhuu Surinamessa noin 24 000 ja Ranskan Guayanassa 2000 ihmistä.
Erona sranantongoon, jota puhutaan myös Surinamessa, saamákassa on enemmän vaikutteita afrikkalaisista kielistä (kwa- ja bantukielistä). Yhtenä syynä tähän voidaan pitää sitä, että saamáka kehittyi niiden orjien keskuudessa, jotka onnistuivat pakenemaan plantaaseilta.
Kieltä kirjoitetaan latinalaisin aakkosin. Uusi testamentti on käännetty saamákaksi vuonna 2009.
Fonologia.
Konsonantit.
Lähde:
Vokaalit.
Lähde:
Surinamen kansalliskokous

Surinamen kansalliskokous (, lyh. DNA) on Surinamen yksikamarinen lakiasäätävä elin. Se koostuu 51 edustajasta, jotka valitaan viiden vuoden välein. Yksi edustaja edustaa keskimäärin hieman yli 10 800 asukasta.
Lainsäätämisen lisäksi kansalliskokous valitsee maan presidentin ja varapresidentin. Tähän tarvitaan ⅔ enemmistö. Mikäli tätä ei saavuteta kahdessa äänestyksessä, valintaprosessi siirtyy erilliselle valitsijakomitealle, joka koostuu kansallisista ja paikallisista luottamustoimiin valituista poliitikoista.
Parlamentaarista työtä tehdään 17 valiokunnassa, joissa kaikissa istuu seitsemän jäsentä.
Marinus Bee valittiin parlamentin puhemieheksi 14. heinäkuuta 2021.
Cəwdət Fəyzi

Cəwdət Xaris ulı Fəyzullin (Җәүдәт Харис улы Фәйзуллин/Фәйзи, ven. Джаудат Харисович Файзуллин/Файзи; "Džaudat Harisovitš Faizi/Faizullin", 1910 - 1973) oli palkittu tataarilainen säveltäjä ja folkloristi. Fəyzi kirjoitti noin 200 teosta. Kazanissa on hänen mukaansa nimetty katu. 
Fəyzi syntyi Orenburgissa opettajan perheeseen. Musiikillisen peruskoulutuksen lisäksi, häneen vaikutti nuorena näytelmäkirjailija-setänsä Mirxəydər Fəyzi. Hän auttoi herättämään kiinnostusta musiikkia ja teatteria kohtaan. 
Vuonna 1925, Fəyzin perhe muutti Kazaniin. Lukiosta valmistuttuaan, Fəyzi toimi opettajana Isheevon kylässä, Nižni Novgorodin alueella. Vuosina 1929-1933, hän opiskeli federaatioyliopiston oikeustieteellisessä tiedekunnassa. Kazanin musiikkikoulussa hän opiskeli sävellystä V. I. Vinogradovin alaisena. 
Fəyzi nimettiin vuonna 1934 Moskovan konservatorion tataarioopperastudion opetusosaston johtajaksi. Samaan aikaan, hän jatkoi opiskeluja. 
Vuonna 1938 Fəyzi matkasi oopperastudiosta valmistuneiden kanssa takaisin Kazaniin. Siellä, hän alkoi työskennellä radiokomitean musiikkitoimittajana, Galiaskar Kamalin akateemisen tataariteatterin musiikkiosaston päällikkönä ja johtajana tataarifilharmonikossa.
Bertha Wellin

Bertha Wellin (11. syyskuuta 1870 Mörbylånga – 27. heinäkuuta 1961 Tukholma) oli ruotsalainen sairaanhoitaja ja poliitikko. Hänet valittiin vuonna 1921 yhtenä viidestä ensimmäisestä naisesta edustajaksi Ruotsin valtiopäiville, tuolloiseen toiseen kamariin. Hän edusti Oikeistopuoluetta.
Elämä.
Wellin syntyi Öölannissa vuonna 1870, jossa hänen isänsä oli kruununvouti. Wellin opiskeli aluksi kotona, mutta muutti sitten Kalmariin opiskellakseen yläalkeiskoulussa. Kalmarissa hän työskenteli hoitoapulaisena ja päätti kouluttautua sairaanhoitajaksi Tukholmassa. Valmistuttuaan hän jäi työskentelemään sinne. Hän oli mukana perustamassa Ruotsin sairaanhoitajayhdistystä ja toimi sen puheenjohtajana vuosina 1914–33. Hän myös toimitti "Svensk Sjukskötersketidning" -lehteä.
Wellin oli kiinnostunut yhteiskunnallisista asioista ja halusi edistää naisten osallistumista politiikkaan. Hän oli mukana ajamassa naisosastojen perustamista oikeistopuolueeseen 1910-luvulla ja vuonna 1920 hänestä tuli puolueen naiskomitean varapuheenjohtaja. Seuraavana vuonna hänet asetettiin ehdokkaaksi valtiopäivävaaleissa ja hän tuli valituksi yhtenä kaikkiaan viidestä naisesta (muut olivat liberaalien Kerstin Hesselgren ja Elisabeth Tamm sekä sosiaalidemokraattien Agda Östlund ja Nelly Thüring). Hän toimi valtiopäiväedustajana vuosina 1922–36 ja oli myös Tukholman kaupunginvaltuutettu vuosina 1917–27.
Wellin kuoli vuonna 1951 ja hänet on haudattu Solnaan Norra begravningsplatsen -hautausmaalle.
Mirxəydər Fəyzi

Mirxəydər Mostafa ulı Fəyzullin (, ; 19. lokakuuta 1891 – 9. heinäkuuta 1928) oli tataarien näytelmäkirjailija, runoilija ja folkloristi. Hänen tunnetuin teoksensa on musiikillinen draama "Ğaliyəbanu" (1916), joka loi pohjan tataariteatterin uudenlaiselle kerronnalle, missä "musiikki ei ollut vain tausta, vaan tärkeä osa toimintaa". 
Elämä.
Mirhaidar Faizi (Mirxäydär Fäyzi, Fäyzullin) syntyi Orenburgin kuvernementissa. Vuodet 1902–1904 Faizi opiskeli Orskin madrasassa, jonka jälkeen Orenburgin madrasassa nimeltään "Husainiya" ("Xösäyeniyä"). 
Vuosina 1912–1927 Faizi kirjoitti eri lehtiin artikkeleita tataarien koulutuksellisista ongelmista sekä keräsi kansanperinneteoksia ja tutki tataarien etnografiaa. Vuodesta 1914 Faizi harjoitti kulttuuri- ja koulutustyötä Orskissa (kirjastonhoitaja, harrastusteatterin johtaja, muusikko, "Qızıl Ural" -sanomalehden työntekijä, jne.).
1910-luvulla Faizi kirjoitti lukuisia runoja ja yhden näytöksen näytelmiä, jotka lopulta julkaistiin teoksissa "Minem şiğerlärem" ("Minun runot, 1912) sekä "Yäş küñel" ("Nuori sielu", 1913).
Faizin runous koostui eri aiheista: teokset "Tabiğät manzarası" ("Luonnon panoraama, 1912), "Çäçäklär cırı" ("Kukkien laulu, 1912) , "Cäyge tön" ("Kesäyö, 1915) ovat "täynnä rakkauden, luonnon ja taiteen romantiikkaa", kun taas puolestaan yhteiskunnalliset asiat tulevat esiin teksteissä "Färeştä" ("Enkeli", 1912) ja "Mönbär wä mendär" ("Tribuuni ja tyyny", 1912). Kotikylästään hän kirjoitti runoissa kuten "İlem" ("Isänmaani", 1915) ja "Yuqlıq" (1919). Eksistentialisia aiheita löytyy runoista "Ütkän waqıt" ("Mennyt aika" / "Kaikki on menneisyydessä", 1910), "Räxät qayda?" ("Missä on hyvä?", 1912), "Soñğı teläk" ("Viimeinen toive", 1912), "Üz irkemä quy" ("Anna minun tehdä se itse", 1912), jne.
Ensimmäisiin näytelmiin kuuluu komediat "İke Xäsän" ("Kaksi Hasania, 1909) ja "Yäşlär aldatmıylar" ("Nuoria ei voi huijata", 1912), sekä isä-poika -suhteihin keskittyvät melodraamat "Qızğanıç" ("Säälittävä", 1913) ja "Täqdirneñ şayaruwı" ("Kohtalon irvistykset", 1913). Myöhemmissä näytelmissä tataarilaiset kansanperinteen elementit tulevat esiin, etenkin musiikin muodossa. Näistä vahva alkunäyte oli musiikillinen komedia "Awıl bäyräme" ("Kyläloma", 1915), mutta visio lopulta materialisoitua onnistuneimmin Faizin näytelmässä "Ğaliyäbanu" (1916), mikä on hänen tunnetuin teos. Se loi pohjan uudenlaiselle genrelle tataarien esittävien taiteiden keskuudessa. G. Ibrahimovin mukaan Faizi "onnistui yhdistämään orgaanisesti toimintaa ja musiikkia, mikä lisäsi hänen näytelmiensä tunneilmaisua ja kansallisuutta. Niiden musiikki ei ollut vain tausta, vaan tärkeä osa toimintaa". Vuoden 1917 jälkeen Faizin kirjallisessa työssä näkyi sotien ja yhteiskunnallisten muutosten vaikutus, alkaen näytelmästä "Ural suwı buyında" ("Ural-joen rannalla", 1917).
Tiriyón kieli

Tiriyó (omakielinen nimi: "Tarëno ijomi") on karibilaisiin kieliin kuuluva kieli, jota puhutaan Surinamessa ja Brasiliassa. Tiriyón lähimmät sukulaiskielet ovat pauxi ja akurio. Kielen katsotaan olevan uhanalainen. Vuonna 2016 kielellä arvioitiin olevan noin 2300 puhujaa. Kielen tilannetta ovat kuitenkin kohentaneet positiiviset asenteet sitä kohtaan ja se, että sitä käyttävät kaikenikäiset puhujat.
Kieltä kirjoitetaan latinalaisin aakkosin. Uusi testamentti käännettiin tiriyóksi vuonna 1979.
Fonologia.
Konsonantit.
Lähde:
Vokaalit.
Lähde:
Erkki Niskanen (teollisuusneuvos)

Erkki Pietari Niskanen (29. kesäkuuta 1919 Kuopio – 14. joulukuuta 1999 Helsinki) oli suomalainen yrittäjä ja yritysjohtaja, joka sai teollisuusneuvoksen arvonimen.
Niskasen vanhemmat olivat ylikonemestari Arvo Reipas Niskanen ja Anni Johanna Pylkkänen ja puolisot Aino Marjatta Janhunen ja Kaisa Irmeli Kärkkäinen. Niskanen kävi kolme vuotta Kuopion lyseota, mutta meni sitten harjoittelijaksi konepajoihin Ruotsiin. Talvisotaan hän osallistui tykistön tulenjohtueessa. Koneteknikoksi sotien jälkeen 1946 Kuopiossa valmistunut Niskanen palasi takaisin töihin Ruotsiin. Hän toimi siellä piirtäjänä ja suunnittelijana. Vuonna 1949 hän tuli Suomeen Strömbergin piirtäjäksi ja tarkastajaksi, mutta siirtyi jo samana vuonna Valion koneosastolle. Vuonna 1951 hän perusti Jouko Soilan kanssa Koltek-yhtiön, joka ryhtyi valmistamaan elintarvikealan laitteita, mukaan lukien myöhemmin myös kuljetinlaitteet ja pesukoneet. Niskasella oli innovaatioihinsa 41 patenttia eri maissa. Koltek harjoittikin merkittävää vientikauppaa. Se sai tasavallan presidentin vientipalkinnon vuonna 1975. Hackman osti Koltekin 1981. Teollisuusneuvoksen arvonimen Niskanen sai seuraavana vuonna.
Erkki Niskanen

Erkki Niskanen -nimisiä henkilöitä ovat:
Jón Arason

Jón Arason (1484 Eyjafjörður – 7. marraskuuta 1550 Skálholt) oli Hólarin katolinen piispa ja runoilija. Hänet tuomittiin kuolemaan vuonna 1550, koska hän vastusti uskonpuhdistusta Islannissa.
Jón Arason oli lähtöisin köyhästä perheestä. Hänet valittiin Hólarin piispaksi vuonna 1522, ja hänestä kasvoi ajan myötä hyvin vaikutusvaltainen henkilö Islannissa. Jón Arason perusti 1530-luvulla Hólariin Islannin ensimmäisen kirjapainon. Hän oli myös huomattava runoilija ja kirjoitti sanat useisiin virsiin sekä laati satiirisia runoja.
Tanskassa alkoi uskonpuhdistus vuonna 1537. Kuningas Kristian III perusti Tanskaan luterilaisen kirkon ja määräsi luterilaisuuden myös Tanskan alusmaiden, Norjan ja Islannin, uskonnoksi. Hólarin piispa Jón ja Skálholtin piispa Ögmundur vastustivat kääntymistä luterilaisuuteen. Tanskalaiset syrjäyttivät Ögmundurin vuonna 1541 ja hänen tilalleen tuli luterilainen piispa. Jón Arason ei sen sijaan suostunut eroamaan virastaan, mutta hänet jätettiin kuitenkin toistaiseksi rauhaan. Skálholtin luterilaisen piispan kuoleman jälkeen vuonna 1548 Jón Arason puuttui piispanvaaleihin. Jón asettui Skálholtiin ja vangitsi vastavalitun luterilaisen piispa Marteinnin, jolloin hänestä tuli lainsuojaton. Tämän jälkeen Tanskan kuninkaan miehet vangitsivat Jón Arasonin. Jón Arason mestattiin yhdessä kahden poikansa kanssa, vaikka hänen tapaustaan ei ollut käsitelty Alltingissä. Kuolemansa jälkeen Jónista tuli Islannin kansallissankari.
Abdallah bin Saud

Abdallah bin Saud Al Saud (; k. 1818) oli ensimmäisen saudivaltion neljäs hallitsija. Saudit olivat Abdallahin edeltäjien aikana vallanneet Mekan ja Medinan pyhät kaupungit, mutta ne menetettiin egyptiläisille joukoille. Abdallahin nousi valtaan vuonna 1814 ja jonkin aikaa myöhemmin egyptiläiset piirittivät ja valtasivat myös hänen pääkaupunkinsa Dirijjan. Abdallah vietiin vankina Istanbuliin, jossa hänet teloitettiin. Abdallah jäi viimeiseksi ensimmäisen saudivaltion hallitsijoista, joskin saudien dynastia nousi myöhemmin uudestaan.
Elämäkerta.
Abdallah bin Saud oli ensimmäisen saudivaltion kolmannen hallitsijan Saud bin Abd al-Azizin poika.
Saudit olivat 1700-luvun lopussa liittoutuneet wahhabiittien kanssa ja he oolivat vallanneet vuonna 1803 Osmanien valtakuntaan kuuluneet Mekan ja Medinan pyhät kaupungit. Osmanit kutsuivat apuun Egyptin Muhammad Alin. Hänen poikansa Tusun johti egyptiläisen armeijan Arabian niemimaalle. Medina menetettiin egyptiläisille vuonna 1812. Abdallah yritti tammikuussa 1813 vahvistaa wahhabiittien hallitsemaa Mekkaa, mutta päätti lopulta vetäytyä egyptiläisten tieltä. Myöhemmin egyptiläinen sotaretki muuttui kuitenkin kuluttavaksi aavikkosodaksi.
Abdallahista tuli saudivaltion hallitsija hänen isänsä kuoltua vuonna 1814. Abdallahia on pidetty isäänsä kehnompana johtajana. Abdallah joutui egyptiläisen uhan ohella vastaamaan valtaistuinta tavoittelevan setänsä muodostamaan uhkaan. Hän solmi egyptiläisten kanssa aselevon, jolloin muuten kärsineet egyptiläisjoukot saivat aikaa koota joukkojaan. Abdallah keskittyi saudeja vastaan kapinoivien beduiinien kukistamiseen ja pääkaupunkinsa Dirijjan linnoittamiseen. Vuonna 1816 Arabian niemimaalle saapui kuitenkin Muhammad Alin poika Ibrahim, joka johti uutta egyptiläistä sotaretkeä saudeja ja wahhabiitteja vastaan. Egyptiläisiä tukivat myös saudeja vastustavat heimot. Abdallah vetäytyi linnoittamaansa Dirijjaan, jonka egyptiläiset piirittivät elokuussa 1818. Abdallah antautui 11. syyskuuta seitsemän kuukautta kestäneen piirityksen jälkeen. Egyptiläiset tuhosivat Dirijjan ja Abdallah vietiin vankina Osmanien valtakunnan pääkaupunki Istanbuliin. Osmanisulttaani määräsi Abdallahin teloitettavaksi vielä samana vuonna. Tarinan mukaan Abdallahille soitettiin ennen teloitusta luuttua, koska wahhabiitit olivat aikanaan kieltäneen musiikin.
Abdallahin teloitus päätti niin sanotun ensimmäisen saudivaltion. Saudien dynastia ei kuitenkaan päättynyt Abdallahin teloituksen. Saudivaltio muodostettiin vielä myöhemmin kaksikin kertaa. Nykyinen Saudi-Arabia on niin sanotusti kolmas saudivaltio. Abdallahin jälkeen saudien hallitsijana oli hetken hänen veljensä Mishari bin Saud ja myöhemmin hänen setänsä Turki bin Abdallah.
Poulsen

Poulsen on sukunimi, joka on muun muassa seuraavilla henkilöillä:
Jörg Pfeifer

Jörg Pfeifer (s. 19. maaliskuuta 1952 Merseburg, Saksan demokraattinen tasavalta) on saksalainen pikajuoksija, joka aktiiviurallaan edusti DDR:ää ja seuratasolla SV Hallea.
Pfeifer sijoittui 1970 Pariisin alle 20-vuotiaiden EM-kilpailuissa 100 metrin juoksussa viidenneksi ja 200 metrillä neljänneksi. Helsingin EM-kilpailuissa 1971 hän saavutti 200 metrillä pronssia ajalla 20,73. Montrealin olympialaisissa 1976 hän juoksi toisen osuuden Itä-Saksan hopeajoukkueessa 4 × 100 metrin viestissä.
Pfeifer juoksi 200 metrin sisäratojen maailmanennätyksen 21,10 vuonna 1976. Hän voitti DDR:n mestaruuden 200 metrillä 1971. Hänen ennätyksensä 100 metrillä on 10,49 (Dresden 1973; käsiaika 10,2 Leipzig 1971) ja 200 metrillä 20,60 (Potsdam 1974).
Pfeifer valmistui peruskoulunopettajaksi ja toimi valmennustehtävissä SV Dynamo Halle-Neustadtissa.
Mohammad-Taqi Bahār

Mohammad-Taqi Bahār (; 1886 Mashhad, Persia – 1951 Teheran, Iran) oli iranilainen runoilija ja kirjallisuudentutkija.
Bahar sai viimeisenä arvonimen "Malek-oš-šo’arā’" (; ’runoilijoiden kuningas’), joka on hovirunoilijan arvonimi. Hän luopui tehtävästä voidakseen liittyä oppositioon vaatimaan perustuslain muutosta. Hän toimitti "Nau-bahar"-nimistä lehteä vuodesta 1910 ja perusti ensimmäisen maailmansodan jälkeen samaa nimeä kantavan kirjallisuuspoliittisen lehden. Hän oli mukana 1916 perustetussa Daniškadassa, kirjallisessa piirissä, jonka hän seuraavana vuonna organisoi uudestaan. Hänen runojensa aiheet ovat isänmaallisia, poliittisia ja yhteiskunnallisia. Hän kirjoitti myös 1941 ilmestyneen tyylioppaan, joka on hänen pääteoksensa.
Olavi Latsa

Olavi Latsa (19. heinäkuuta 1929 Salmi – 4. maaliskuuta 1988 Järvenpää) oli suomalainen maastohiihtäjä, joka edusti Suomea vuoden 1956 Cortinan talviolympialaisten 30 km:llä.
Olavi Latsa syntyi Laatokan Karjalassa Salmin kunnan Miinalan kylässä. Ensimmäisen kerran Latsa sai kansallista näkyvyyttä sijoituttuaan Sotilaspoikien mestaruuskisoissa Hyvinkäällä talvella 1944 sarjassaan kuudenneksi. Evakkomatka kesällä 1944 suuntautui Lapinlahdelle, jossa hänen perheensä asui aina vuoteen 1949 asti. Lapinlahti oli Latsan hiihtoharastuksen kannalta olennainen, sillä seutu oli lumiolosuhteiden puolesta sopivaa hiihtoharjoitteluun. Vuonna 1949 hän muutti Järvenpäähän, jossa hän jatkoi aktiivisti hiihtoharjoittelua ja työskenteli sähkömiehenä.
Latsa nousi miesten sarjassa kansalliseen kärkeen vuonna 1955 sijoittuessaan 7:nneksi SM-kisojen 15 km:llä. Samana vuonna hän sijoittui Ruotsin Bodenissa 15 km:llä Per-Erik Larssonin jälkeen toiseksi. Vuodesta 1956 tuli Latsalle myös menestyksekäs, sillä vuoden aluksi olympiakarsinnoissa hän otti 30 km:n voiton ja valittiin näin 
Cortina d’Ampezzon talviolympialaisiin 1956. Hän sijoittui 30 kilometrin hiihdossa yhdeksänneksi. Heti olympialaisten jälkeen käydyissä SM-kisoissa Latsa oli jaetulla hopealla 15 kilometrillä. Samana vuonna hän oli Holmenkollenin 15 km:llä 8.
Uransa jälkeen Latsa toimi SVUL:n Uudenmaan piirin piirivalmentajana vuosina 1960–1967.
Sick Individuals

Sick Individuals (tyylitelty muotoon SICK INDIVIDUALS) on alankomaalainen DJ-tuottajaduo, jonka jäseniin kuuluvat Rinze "Ray" Hofstee ja Joep "Jim" Smeele. Duon jäsenet tapasivat toisensa Alankomaiden Hilversumissa musiikinsäveltämistä opiskellessaan. Jim ja Ray sävelsivät alun perin musiikkia televisiomainoksia varten kunnes molemmat kiinnostuivat niin klassisesta kuin modernista musiikista joka sai heidät innostumaan liikekumppanuudesta vuonna 2010, jonka seurauksena he perustivat toiminimen Sick Individuals.
Duon jäsenet ovat maininneet varhaisiksi vaikuttajikseen Daft Punkin, Bingo Playersin ja Swedish House Mafian. He ovat tuottaneet musiikkia muun muassa Axwellin kanssa kappaleen "I Am" sekä Dannicin kanssa kappaleen "Blueprint" (molemmat saavuttivat listan kärjen Beatportissa). Lisäksi he ovat miksanneet muun muassa Rihannan, Aviciin, Icona Popin, Tiëston, Flo Ridan ja David Guettan kappaleita. Heidän miksauksensa Icona Popin kappaleesta "I Love It" sai runsaasti tukea sekä huomiota tanssimusiikkiteollisuudessa.
Veräinen

Veräinen on järvi Kuhmossa Kainuun kaakkoisosassa. Sen pinta-ala on 3,8 neliökilometriä. Etäisyys Kajaanista on 117 kilometriä itään.
Maantiede.
Veräisen kaakkois–luoteissuuntaiselta selkävedeltä työntyy useita lahtia (Liisanlahti, Perienlahti, Hautalahti, Hiekkalahti, Määtänlahti). Veräisen eteläosan muodostaa länsi–itäsuuntainen Alanteenjärvi, jonka suurin leveys on noin 300 metriä. Veräisen selkävedellä sijaitsee yhtenäinen vähintään 10 metriä syvä vyöhyke, jonka pinta-ala on noin neliökilometrin. Noin kymmenesosa järvestä on vähintään 15 metriä syvä. Veräisen muutamasta pienestä saaresta ja luodosta laajin on noin 20-aarinen Määtänsaari.
Veräiseen laskee kolmanneskilometrin mittainen Palosenjoki luoteesta Pikku-Palosesta (189,6 metriä mpy). Koillisesta laskee Pieni Tahkokoski Pieni-Tahkosesta, johon laskee Tahkosenjoki ja Viiksimonjoki idästä. Veräisen eteläosan Alanteenjärvi kapenee länsiosastaan Saavanjoeksi, joka laskee länteen Pieni-Kauroon (188,4 metriä mpy).
Veräisen pohjoinen ja itäinen osa kuuluu Iso-Palosen–Maariasärkkien luonnonsuojelualueeseen, joka on lukuisia pieniä vakavesiä, mäntykankaita ja jääkauden myötä syntyneitä harjuja käsittävä kokonaisuus Venäjän rajan läheisyydessä.
Veräisen ympärillä on useita pienehköjä järviä (Kaurojärvi, Iso-Palonen, Irkku, Iso-Tahkonen).
Veräisen vesitilavuus on 23 990 000 kuutiometriä.
Veräinen (59.953.1.007) kuuluu Kaurojärven alueeseen (59.953), joka on kolmannen jakovaiheen vesistö Oulujoen vesistössä (59). Toinen jakovaihe on Kalliojärven valuma-alue (59.95) ja ensimmäinen on Ontojärven–Lentuan valuma-alue (59.9). Veräinen on Kaurojärven alueen laajin vakavesi. Sitä seuraa Viiksimonjärvi, Kaurojärvi ja 47 muuta vähintään hehtaarin laajuista vakavettä. Kaurojärven alue levittäytyy valtakunnanrajan molemmin puolin.
Vepsänjärvi (Kuhmo)

Vepsänjärvi on järvi Kuhmossa Kainuun kaakkoisosassa. Sen pinta-ala on 5,7 neliökilometriä. Etäisyys Kajaanista on 80 kilometriä itäkaakkoon.
Maantiede.
Vepsänjärven kaakkois–luoteissuuntainen pituus on 6,6 kilometriä. Järven kaakkoisosa on luoteisosaa leveämpi. Järven keskiosaa jakaa haarautuva niemimaa. Vain 39 hehtaaria Vepsänjärvestä on vähintään 10 metriä syvä. Vajaa hehtaari järvestä on vähintään 15 metriä syvä ja syvin kohta on 32 metriä.
Vepsänjärven saariluku on 13. Saarista yksi on yli hehtaarin laajuinen. Vepsänjärveen laskee useita ojia ympäröiviltä suoalueilta. Vepsänjärvi laskee lyhyen Välijoen kautta pohjoiseen Lapinjärveen, joka laskee Karsikkojärven ja Haarajärven kautta Vepsänjokeen.
Vepsänjärven rannoilla on suon ja metsän ohella maatalousmaata.
Vepsänjärven vesitilavuus on 24 682 000 kuutiometriä.
Vepsänjärvi (59.993.1.001) kuuluu Vepsänjärven valuma-alueeseen (59.993), joka on kolmannen jakovaiheen vesistö Oulujoen vesistössä (59). Toinen jakovaihe on Vepsänjoen valuma-alue (59.99) ja ensimmäinen on Ontojärven–Lentuan valuma-alue (59.9). Vepsänjärvi on Vepsänjärven valuma-alueen laajin vakavesi. Alueeseen kuuluu seitsemän vähintään hehtaarin laajuista vakavettä.
Mertajärvi (Kuhmo)

Mertajärvi on järvi Kuhmossa Kainuun kaakkoisosassa. Sen pinta-ala on 2,5 neliökilometriä. Etäisyys Kajaanista on 75 kilometriä itäkoilliseen.
Maantiede.
Mertajärven ulottuvuus läntisimmästä kohdasta itäisimpään on 4,1 kilometriä. Järven kaakkoisosan muodostaa yli kahden kilometrin pituinen Pitkäperä, jonka keskellä sijaitsee järven syvin kohta. Järven länsiosa muodostuu lahdista (Autiolahti, Siltalahti, Pohjoislahti), joita erottavat Mertaniemi ja Kumpuniemi. Mertajärvi on suurimmaksi osaksi matala, vain 16 hehtaaria järvestä on vähintään 10 metriä syvä. Järven keskiosassa sijaitsee muutama pieni saari (Selkäsaari, Niskasaaret).
Mertajärvi laskee vuolasvirtaista Mertapuroa Heinilampeen (169,1 metriä mpy), joka sijaitsee noin kilometrin itään. Heinilampi laskee Heinijokea kaakkoon Kivijärveen.
Mertajärven länsiosan niemillä on haja-asutusta, muut rannat ovat metsä- ja suomaata. Järveä ympäröivillä ylängöillä ja suoalueilla on useita vähäisiä vakavesiä.
Mertajärven vesitilavuus on 10 375 000 kuutiometriä.
Mertajärvi (59.924.1.009) kuuluu Kaihlajoen valuma-alueeseen (59.924), joka on kolmannen jakovaiheen vesistö Oulujoen vesistössä (59). Toinen jakovaihe on Lentuan alue (59.92) ja ensimmäinen on Ontojärven–Lentuan valuma-alue (59.9). Mertajärvi on Kaihlajoen valuma-alueen laajin vakavesi. Toiseksi laajin on Kivijärvi. Alueeseen kuuluu 15 vähintään hehtaarin laajuista vakavettä.
Kuhmon Mertajärvi on laajin Suomen viidestä Mertajärvestä.
Ocean (Sick Individualsin ja Justin Primen kappale)

Ocean on alankomaalaisen DJ-tuottajaduon Sick Individualsin sekä alankomaalaisen DJ-tuottajan Justin Primen musiikkikappale, jolla vierailee myös laulaja nimeltään Lasada. Sen julkaisi Revealed Recordings digitaalisesti ladattavana singlenä 28. elokuuta 2020. Kappaleen ovat sanoittaneet Kathy Hinch, Antoni Polimeni, Joep Smeele, Prime, Rinze Hofstee ja Richy Sebastian, joista kolme viimeisintä myös tuottivat sen. Kappaleen musiikkivideo julkaistiin singlen julkaisupäivänä.
"Ocean" ei ole toistaiseksi päässyt lainkaan singlelistoille.
Hertha (nimi)

Hertha on saksalaisperäinen naisen etunimi, josta tunnetaan myös lyhyempi kirjoitusasu Herta. Nimen suomalainen muunnos on Hertta.
Hertha-nimi viittaa muinaisgermaaniseen Nerthus-jumalattareen. Roomalainen historioitsija Tacitus mainitsi Nerthuksen "Germania"-teoksessaan, mutta hänen tekstinsä vaikeaselkoisuus johti siihen, että nimi luettiin väärin, muodossa ”Herthus”. Naisennimi Hertha on johdettu tästä virheellisestä kirjoitusasusta.
Ruotsissa Hertha on tullut käyttöön kastenimenä 1820-luvun alussa. Nimen yleistymiseen on vaikuttanut Fredrika Bremerin naisasiaromaani "Hertha" (1856). Hertha-nimi tunnetaan myös Esaias Tegnérin runosta.
Nimi Suomessa.
Nimiasut "Hertha" ja "Herta" ovat Suomessa harvinaisia. Digi- ja väestötietoviraston etunimitilastoon on vuoteen 2021 mennessä kirjattu noin 30–50 "Hertha"-nimistä ja noin 80–90 "Herta"-nimistä naista. 
"Herta"-nimi sisältyi ruotsinkieliseen almanakkaan vuosina 1908–1949. Nimipäivä oli 4. marraskuuta.
American Vampire

American Vampire on Jyrki 69:n toinen studioalbumi, joka julkaistiin 17. joulukuuta 2021.
Flame (kappale)

Flame on alankomaalaisen DJ-tuottajan Sick Individualsin musiikkikappale, jolla vierailee myös norjalaislaulaja Ekko. Kappaleen ovat sanoittaneet John Stephen Sudduth, Joep Smeele, Louis Cillian Ryan, Rebekka Danielsson sekä Rinze Hofstee, joista Smeele ja Hofstee myös tuottivat sen. Kappaleen musiikkivideo julkaistiin 15. huhtikuuta 2021.
"Flame" ei ole päässyt lainkaan singlelistoille, mutta latauslistalle se on päässyt muun muassa Norjassa sekä radiolistalle esimerkiksi Taiwanissa.
PDF/A

PDF/A on pitkäaikaissäilytykseen ja arkistointiin tarkoitettu ISO-standardisoitu tiedostomuoto. Sen tiedostopääte on pdf, mutta se eroaa normaalityypin PDF-tiedostomuodosta mm. sen salaustekniikan ja fonttien lukemistekniikan osalta.
I Wanna Be There

I Wanna Be There on alankomaalaisen DJ-tuottajaduon DubVisionin ja DJ-tuottajaduon ANML KNGDM:n musiikkikappale. Sen julkaisi Electronic Nature digitaalisesti ladattavana singlenä 23. maaliskuuta 2021. Kappaleen ovat sanoittaneet Guy James Robin, Ivy Adara ja Lauren larue, joista Guy James Robin myös tuotti sen DubVisionin kanssa. Kappaleen musiikkivideo julkaistiin Robbins Entertainmentin YouTube-kanavalla 22. syyskuuta 2021.
"I Wanna Be There" ei ole toistaiseksi päässyt singlelistoille, mutta Billboardin Dance/Mix Show Airplay -radiolistalla se oli kuitenkin parhaimmillaan soitetuin kappale.
Letonmäki

Letonmäki on sukunimi, joka on muun muassa seuraavilla suomalaisilla henkilöillä:
Eric Voegelin

Eric Voegelin (3. tammikuuta 1901 Köln – 19. tammikuuta 1985 Stanford) oli saksalais-yhdysvaltalainen politiikan tutkija. Hänet tunnetaan parhaiten modernia poliittista ajattelua koskevista tutkimuksistaan. 
Voegelin väitteli tohtoriksi Wienin yliopistossa vuonna 1922, ja opetti siellä oikeustiedettä 1929–1938. Kun natsit liittivät Itävallan Saksaan vuonna 1938, pakeni Voegelin ensin Sveitsiin ja sitten Yhdysvaltoihin. Voegelin sai Yhdysvaltain kansalaisuuden vuonna 1944. Voegelin opetti useissa yhdysvaltalaisissa yliopistoissa, muun muassa Harvardissa. Vuosina 1958–1969 hän opetti valtiotieteitä Münchenin yliopistossa. Sen jälkeen hän toimi tutkijana Stanfordin Hoover-instituutissa.
Voegelin pyrki uransa aikana luomaan kaikenkattavan filosofisen käsityksen ihmisestä, yhteiskunnasta ja historiasta. Tutkimuksissaan hän keskittyi poliittisen yhteiskunnan hallitsevien symbolien ja myyttien tulkintaan. Voegelinin mielestä symbolien ja myyttien ymmärtäminen oli olennaista poliittisen teorian onnistumisen kannalta.
Naskalikala

Naskalikala ("Anoplogaster cornuta") on naskalikaloihin kuuluva kalalaji. Lajia tavataan syvistä vesistä kaikista valtameristä. 
Koko ja ulkonäkö.
Naskalikala voi kasvaa enimmillään 16–18 cm pitkäksi. Lajin ulkonäkö muuttuu huomattavasti sen kasvaessa. Täysikasvuinen kala on ruumiinmuodoltaan suuripäinen ja ruumis on suhteellisen lyhyt ja korkea. Päässä on liman täyttämiä onteloita ja suu on erittäin suuri. Suussa on teräviä hampaita, joista alaleuan hampaat ovat hyvin pitkät. Kun naskalikala sulkee suunsa, hampaat menevät leuoissa oleviin koloihin. Naskalikalan selkäevä on pitkähkö, peräevä lyhyt ja pyrstöevä on haarautunut. Täysikasvuiset yksilöt ovat tummanruskeita tai mustia ja nuoret kalat ovat harmaita. Nuorten kalojen päässä on kaksi pitkää piikkiä.
Levinneisyys ja elintavat.
Naskalikala elää lauhkeilla ja lämpimillä ilmastovyöhykkeillä Atlantissa, Intian valtameressä ja Tyynessämeressä. Nuoret yksilöt voivat liikkua lähellä pintaa, mutta täysikasvuiset kalat elävät useimmiten 500–2 000 metrin syvyydessä ja syvimmillään sitä on tavattu 5 000 metrin syvyydestä. Ne siirtyvät öisin matalampiin vesiin. Naskalikalat liikkuvat yksin tai pieninä parvina ja ovat petoja. Nuoret kalat syövät äyriäisiä ja täysikasvuiset kaloja. Naskalikalan lisääntymisaika on kesäkuusta elokuulle.
Kauppiaantalomuseo

Kauppiaantalomuseo kuuluu Haminan kaupungin hallinnoimiin museoihin. Haminassa muita kaupungin omistamia museoita ovat Haminan kaupunginmuseo ja Vehkalahden kylämuseo.
Historia.
Kasarminkatu oli 1900-luvun vaihteessa tärkeä kauppakatu. Kauppiaantalomuseo esittelee aikakauden suomalais-venäläistä kauppiasperinnettä ja aikakauden asumista. 1900-luvun alun tyyliin sisustetussa, jo vuonna 1841 valmistuneessa hirsirakennuksessa sijaitsevat vanha kauppapuoti sekä kauppiasperheen asuinhuoneet ja vuokralaisperheen asuinhuoneet. Talon sisäpihan piharakennuksissa esitellään niissä asuneiden ja työskennelleiden eri alojen käsityöläisten arkea ja työtä. Viimeiset näistä rakennuksista ovat valmistuneet 1870-luvulla. Talon viimeinen asukassuku Muravjev piti talossa kauppapuotia.
Museotoiminta.
Kauppiaantalo pihapiireineen avattiin museona 1970-luvun lopulla. Museossa järjestetään opastuksia, työpajoja ja näyttelyitä. Se on avoinna kesäkaudella sekä joulukuussa ja pääsiäisen aikaan, jolloin museossa ovat nähtävillä myös tarinalliset vuodenaikateemanäyttelyt. Kauppiaantalomuseo ei ole esteetön.
Haminan kaupungin museot.
Haminan kaupungin museot on ammatillinen museo ja Kymenlaakson vanhin museo (perustettu vuonna 1903). Museo hallinnoi Haminan kokoelmaa, jossa on noin 22 000 esinettä ja noin 6000 valokuvaa, sekä Vehkalahden suljettua kokoelmaa, joka sisältää esineitä ja valokuvia. Kokoelmat sisältävät muun muassa kaupunkikulttuuriin, kouluihin, elinkeinoihin ja vaatetukseen liittyvää materiaalia ja niitä esitellään kaupungin museoiden näyttelyissä. Museot tallentaa Haminan ja Vehkalahden muistitietoa ja esittelee toiminnassaan alueen menneisyyttä sekä dokumentoi nykyisyyttä. Haminan kaupungin museoiden museokohteissa järjestetään opastuksia ja tapahtumia ja Museot osallistuvat aktiivisesti myös Haminan kaupungin tapahtumiin.
Jean-André Deluc

Jean-André Deluc (8. helmikuuta 1727 Geneve – 7. marraskuuta 1817 Windsor, Berkshire, Englanti) oli sveitsiläinen geologi ja meteorologi. Hän tuli tunnetuksi lämpömittarin parantamisesta käyttämällä siinä elohopeaa ja norsunluusta tehdyn kosteusmittarin keksimisestä. Hän myös rakensi barometrejä ja oli ensimmäinen, joka mittasi korkeuden tarkasti barometrin avulla.
Elämä ja tutkimukset.
Deluc polveutui suvusta, joka oli muuttanut Luccasta ja asettunut Geneveen 1400-luvulla. Hän oli koulutettu matematiikassa ja luonnontieteissä. Hän harjoitti liiketoimintaa, ja työmatkoillaan ympäri Eurooppaa hän keräsi mineraali- ja kasvinäytteitä. Deluc teki myös tieteellisiä retkiä Alpeilla. Vuonna 1768 hän toimi Geneven tasavallan lähettiläänä Bernissä ja Pariisissa.
Vuonna 1773 Deluc joutui taloudellisiin vaikeuksiin ja lähti Genevestä Englantiin. Hän omistautui siellä tieteelle ja hänestä tuli Royal Societyn jäsen. Kuningatar Charlotten hänelle myöntämä virka antoi hänelle paljon aikaa ja varoja matkustaa Euroopan mantereella. Elämänsä loppupuolella hän sai luvan tehdä useita matkoja Sveitsiin, Ranskaan, Hollantiin ja Saksaan. Saksassa hän vietti kuusi vuotta vuosina 1798–1804, ja palattuaan hän teki geologisen tutkimusmatkan Englannissa. Deluc nimitettiin filosofian ja geologian professoriksi Göttingeniin vuonna 1798, mutta hän ei jäänyt sinne. 
Deluc tutki lämmön ja paineen vaikutusta elohopeabarometriin ja julkaisi ensimmäisenä tieteelliset ohjeet barometrin käyttämisestä vuorten korkeuksien määrittämiseen. Deluc havaitsi, että veden tiheys on suurimmillaan +4 °C:n lämpötilassa, ja hän kehitti teorian, jonka mukaan vesihöyryn määrä tietyssä tilassa on riippumaton sen ilman tiheydestä, jossa se leviää. Harrastelijafyysikkona hän rakensi sinkistä ja hopeoidusta paperista ”sähköpatsaan”, joka muistutti Alessandro Voltan patsasta, joka oli jonkin aikaa käytössä sähkökokeissa. Delucin suurin kiinnostuksen kohde oli hänen pyrkimyksensä sovittaa yhteen ensimmäisen Mooseksen kirjan luomiskertomus ja geologian todistusaineisto, ja tätä varten hän tulkitsi jokaisen luomiskertomuksen päivän geologiseksi aikakaudeksi.
Bloons TD 6

Bloons TD 6 on 2018 vuonna julkaistu tornipuolustuspeli. Se on "Bloons Tower Defence" -sarjan kuudes peli, ja sen on julkaissut Ninja Kiwi. Peli julkaistiin alun perin iOS- ja Android-laitteille kesäkuussa 2018. Myöhemmin joulukuussa 2018 peli julkaistiin Windows-tietokoneille Steamissä ja maaliskuussa 2020 macOS:lle.
Vehkalahden kylämuseo

Vehkalahden kylämuseo (ent. Vehkalahden kotiseutumuseo) kuuluu Haminan kaupungin hallinnoimiin museoihin. Haminassa muita kaupungin omistamia museoita ovat Haminan kaupunginmuseo ja Kauppiaantalomuseo. 
Historia.
Kylämuseo toimii Husulan kylässä vuonna 1871 rakennetussa Vehkalahden ensimmäisessä kansakoulussa. Husulan koulu toimi rakennuksessa 1950-luvun puoliväliin, jolloin koulu muutti Husulan koulun uusiin tiloihin noin kilometrin päähän. Vehkalahden kotiseutumuseo on toiminut rakennuksessa vuodesta 1960 saakka. Vehkalahden ja Haminan yhdistyessä museo siirtyi Haminan kaupungin omistukseen. Museon nimi muuttui näyttelyuudistuksen myötä vuonna 2023 Vehkalahden kylämuseoksi. 
Museotoiminta.
Vehkalahden kylämuseo kertoo Haminan–Vehkalahden maaseudun elämästä keskittyen 1870–1930-luvuille. Siellä esitellään muun muassa talonpoikais- ja saaristoelämää, Vehkalahden kartanoita ja entisajan koulunkäyntiä kansakoulussa. Pihamaalla sijaitsee sepän paja ja kesäisin alueella laiduntaa lampaita. Museossa järjestetään opastuksia, työpajoja ja -näytöksiä, luentoja ja konsertteja. Se toimii myös joidenkin paikallisten yhdistysten kokoontumispaikkana. 
Museoalue ei ole esteetön: rakennuksiin johtavat rappuset ja niissä on kynnyksiä. Museoalueen ulko-WC on esteetön. Alue on mäkinen. 
Haminan kaupungin museot.
Haminan kaupungin museot ovat ammatillinen museo ja Kymenlaakson vanhin museo (perustettu vuonna 1903). Museo hallinnoi Haminan kokoelmaa, jossa on noin 22 000 esinettä ja noin 6000 valokuvaa, sekä Vehkalahden suljettua kokoelmaa, joka sisältää esineitä ja valokuvia. Kokoelmat sisältävät muun muassa kaupunkikulttuuriin, kouluihin, elinkeinoihin ja vaatetukseen liittyvää materiaalia ja niitä esitellään kaupungin museoiden näyttelyissä. Museot tallentavat Haminan ja Vehkalahden muistitietoa ja esittelevät toiminnassaan alueen menneisyyttä sekä dokumentoivat nykyisyyttä. Haminan kaupungin museoiden museokohteissa järjestetään opastuksia ja tapahtumia ja museot osallistuvat aktiivisesti myös Haminan kaupungin tapahtumiin.
Ranta-Pukin kievarimuseo

Ranta-Pukin kievarimuseo on Anjala-Seuran omistama museo Kouvolan Anjalassa. Museo avautui yleisölle vuonna 1986. Museo perustettiin Ranta-Pukin vanhoihin kestikievari- ja maatilarakennuksiin. Museon päärakennus on vuodelta 1884. Pihapiirissä on myös navetta, talli, liiteri, aittoja, sauna, karjakeittiö ja kellari. Nämä rakennukset sijaitsevat alkuperäisillä paikoillaan.
Ranta-Pukissa toimi kestikievari vuosina 1900–1910.
Waraon kieli

Warao (myös Guarao) on Venezuelassa, Guyanassa ja Surinamessa puhuttava isolaattikieli. Kielen katsotaan olevan uhanalainen. Vuonna 2010 waraolla arvioitiin olevan 25 000 puhujaa.
Kieltä kirjoitetaan latinalaisin aakkosin. Uusi testamentti on käännetty waraoksi vuonna 2018. Vuonna 2015 Venezuelassa julkaistiin ensimmäinen lähes kokonaan waraoksi puhuttu elokuva "".
Auguste Bravais

Auguste Bravais (8. helmikuuta 1811 Annonay, Ardèche, Ranska – 7. marraskuuta 1863 Le Chesnay, Île-de-France, Ranska) oli ranskalainen monipuolinen fyysikko, joka tunnetaan työstään kristallografian alalla. Bravais'n hilat on nimetty hänen mukaansa.
Elämä ja ura.
Bravais suoritti klassisen koulutuksen Collège Stanislasissa Pariisissa ja väitteli tohtoriksi Lyonissa vuonna 1837. Hän oli ensin merivoimien upseeri, sitten tähtitieteen professori Lyonin yliopistossa. Vuonna 1845 hänet nimitettiin fysiikan professoriksi École Polytechniqueen. Vuonna 1854 hänet otettiin Pariisin Académie des Sciencesin maantieteen ja merenkulun jaostoon.
Hänen tieteelliseen toimintaansa kuului erityisesti meteorologian ja kristallografian parissa työskentelyä, jota varten hän teki tieteellisiä matkoja eri puolille maailmaa. Laivastossa hän osallistui hydrografisiin tutkimuksiin Algerian rannikolla. Hän oli mukana suuressa ranskalaisessa retkikunnassa, joka lähetettiin Färsaarille, Pohjois-Skandinaviaan ja Islantiin vuosina 1838-1840, ja jossa Bravais kiinnitti huomiota maankohoamisilmiöön ja arktiseen ilmastoon. Lars Levi Laestadius toimi ranskalaisten oppaana Lapissa.
Bravais herätti uudelleen kiinnostuksen kiteiden ulkoisten muotojen ja niiden sisäisten rakenteiden tutkimiseen. Vuonna 1850 hän todisti, että on olemassa 14 mahdollista kidehilatyyppiä. Lukuisat muut kirjat ja artikkelit kuvastavat Bravais'n tutkimuksia erilaisista aiheista kuin magnetismi, tilastotiede, revontulet, haloilmiö, kasvimaantiede, tähtitiede ja hydrografia.
Aleksei Kuznetsov

Aleksei Ivanovitš Kuznetsov (, 15. elokuuta 1929 Vashuriha, Gorkin alue, Neuvostoliitto − 28. maaliskuuta 2003) oli venäläinen maastohiihtäjä, joka aktiiviurallaan edusti Neuvostoliittoa.
Kuznetsov saavutti Falunin MM-kilpailuissa 1954 hopeaa 4 × 10 kilometrin viestissä. Häneltä jäivät väliin olympialaiset 1956 ja MM-kilpailut 1958, mutta Squaw Valleyn olympialaisissa 1960 hän sijoittui 30 kilometrillä kahdeksanneksi, 50 kilometrillä 15:nneksi ja hiihti kolmannen osuuden Neuvostoliiton hopeajoukkueessa 4 × 10 kilometrin viestissä. Zakopanen MM-kilpailuissa 1962 hän saavutti viestipronssia.
Kuznetsov voitti Neuvostoliiton-mestaruuden 50 kilometrillä 1960 ja 15 kilometrillä 1961. Urheilu-uransa jälkeen hän toimi pitkään hiihtovalmentajana Gorkin alueella.
Totti Toivonen

Totti Toivonen (s. 1976 Helsinki) on suomalainen televisiotoimittaja ja -juontaja. Hän toimi pitkään Ylen "Puoli seitsemän" -ohjelmassa, kunnes siirtyi "Ylen aamun" juontajaksi. Hän on juontanut myös monia television viihdekonsertteja ja artistien muisteluohjelmia.
Toivonen vietti varhaislapsuutensa Helsingin Kontulassa, kunnes eronnut äiti muutti kahden lapsensa kanssa Sulkavalle, jossa seurakunnan diakonina toimiva yksinhuoltajaäiti herätti tuohon aikaan ihmetystä. Toivosen isä työskenteli henkilöstöpäällikkönä ilmailuhallituksessa (nykyinen Finavia).
Totti Toivonen kävi peruskoulunsa Sulkavalla, ja Savonlinnan Taidelukion jälkeen hän valmistui teologian maisteriksi ja aineenopettajaksi Helsingin yliopistosta pääaineenaan yleinen kirkkohistoria. Hän on käynyt myös Sanoman toimittajakoulun ja Laajasalon opiston radiotyön linjan. Hän vietti vuoden vaihto-opiskelijana Tansaniassa. Ennen Yleisradiota Toivonen työskenteli tv-kanava Nelosen uutisissa.
Totti Toivosen vaimo Anni Paukkala-Toivonen toimii Helsingin Malmin seurakunnassa pastorina. He asuvat Töölössä. Heillä on yhteinen 2020-luvulla syntynyt lapsi, minkä lisäksi Toivosella on edellisestä avioliitosta kaksi lasta ja vaimolla yksi..
Henri Victor Regnault

Henri Victor Regnault (21. heinäkuuta 1810 Aix-la-Chapelle, Ranska – 9. tammikuuta 1878 Pariisi, Ranska) oli ranskalainen fyysikko ja kemisti, joka on tunnettu kaasujen ominaisuuksia ja lämpöoppia koskevista tutkimuksistaan.
Elämä ja ura.
Poikana Regnault lähti Pariisiin ja sai työpaikan kangasliikkeestä, ja käytti vapaa-ajan opiskeluun. Hän pääsi Ecole Polytechniqueen ja siirtyi vuonna 1832 Ecole des Minesiin, jossa hän oppi kokeellista kemiaa. Muutamaa vuotta myöhemmin hänet nimitettiin kemian professoriksi Lyoniin. Vuonna 1840 hänet kutsuttiin takaisin Pariisiin, kun hänet nimitettiin Ecole Polytechniquen kemian professoriksi. Samalla hänet valittiin Ranskan tiedeakatemian jäseneksi kemian jaostoon. Seuraavana vuonna hänestä tuli College de Francen fysiikan professori. Vuonna 1847 hänet nimitettiin myös pääinsinööriksi kaivospiiriin ja vuonna 1854 Sévresin posliinitehtaan johtajaksi.
Regnault suunnitteli lukuisa laitteita fysikaalisia mittauksia varten ja määritteli huolellisesti uudelleen monien kiinteiden aineiden, nesteiden ja kaasujen ominaislämmön sekä kaasujen lämpölaajenemiskertoimen. Hän osoitti, että kaikki kaasut eivät laajene yhtä paljon kuumennettaessa ja että Boylen laki on vain likiarvo. Hän teki myös merkittäviä tutkimuksia äänen etenemisnopeudesta ilmassa ja muissa kaasuissa. Hän teki myös useita tärkeitä orgaanisen kemian tutkimuksia ja kirjoitti aikanaan suositun oppikirjan "Cours élémentaire de chimie", joka käännettiin useille kielille. Ranskan ja Saksan välisessä sodassa 1870-1871 hänen laboratorionsa tuhoutui, ja hänen poikansa Henri, taidemaalari, sai surmansa.
Set (nimi)

Set on heprealaisperäinen miehen etunimi, josta tunnetaan myös rinnakkaismuodot Seth ja Seet. "Raamatun" mukaan Set oli Aadamin ja Eevan kolmas poika. Hän syntyi Abel-veljensä kuoleman jälkeen, ja tällä perusteella Set-nimen on tulkittu tarkoittavan ’korvausta’.
Digi- ja väestötietoviraston mukaan Suomessa on helmikuuhun 2025 mennessä tilastoitu noin 110–120 "Set"-nimistä miestä. "Seth"-nimisiä on ollut 350 ja "Seet"-nimisiä noin 40–60.
Nimipäivät.
Nimet "Set" ja "Seth" ovat aikoinaan olleet mukana Suomen almanakassa. "Seth"-muotoa käytettiin vuosina 1705–1889 ja "Set"-muotoa vuosina 1890–1928 (lukuun ottamatta joitain katkoksia). Nimipäivä oli 2. tammikuuta. Uskonnollisista syistä se oli samalla myös Abelin (myöhemmin Aapelin) nimipäivä.
Suomenruotsalaisessa almanakassa "Set" ja "Abel" esiintyivät vielä vuosina 1929–1949. Nimipäivä oli siinäkin 2. tammikuuta.
Ruotsissa Set ja Abel viettävät yhteistä nimipäivää 30. joulukuuta.
Future Nostalgia Tour

Future Nostalgia Tour on brittiläisen laulaja-lauluntekijä Dua Lipan viides kiertue, jolla hän konsertoi ympäri Eurooppaa, Pohjois-Amerikkaa ja Oseaniaa. Kiertueella kuullaan pääosin "Future Nostalgia" -albumin kappaleita. Konsertteja järjestetään yhteensä 83, joista 37 Euroopassa, 30 Pohjois-Amerikassa, 7 Latinalaisessa Amerikassa ja 9 Oseaniassa. Dua Lipa konsertoi kiertueellaan myös Helsingin Hartwall Arenalla.
Tausta.
Dua Lipa julkisti 2. joulukuuta 2019 aloittavansa viidennen kiertueensa, jossa hän konsertoisi ympäri Isoa-Britanniaa ja Eurooppaa vuoden 2020 huhtikuusta kesäkuuhun. Maaliskuussa 2020 Lipa ilmoitti lykkäävänsä kiertueen koronaviruspandemian vuoksi. Kiertueen päivämäärät siirrettiin vuodelle 2021, mutta kiertuetta jouduttiin lykkäämään toisen kerran. Vuonna 2021 kiertuetta siirrettiin kolmannen kerran vuodelle 2022.
Kiertueella lämmittelijänä toimii Griff, Tove Lo, Angèle, Megan Thee Stallion, Caroline Polachek and Lolo Zouaï.
Guyanan kreoli

Guyanan kreoli (omakielinen nimi: "Gaiyniiz") on pääsääntöisesti Guyanassa puhuttava englantiin perustuva kreolikieli. Sen lähimpiä sukulaiskieliä ovat Trinidadin kreoli ja bajan. Kielellä on noin 700 000 puhujaa.
Kieltä kirjoitetaan latinalaisin aakkosin. 2010-luvulla joitakin Raamatun kohtia on käännetty kreoliksi.
Quarth

Quarth (Block Hole Japanin ulkopuolella) on Konamin kehittämä ja vuonna 1989 julkaistu arcade-peli, joka on räiskintä -ja pulmapelin yhdistelmä. Pelissä on tarkoitus ampumalla muodostaa ja täyttää suorakulmioita ennen kuin palikat saavuttavat pelaajan. Pelaaja saa pisteitä muodostetun ja tuhotun palikan koon mukaan. Pelissä on myös vilkkuvia palikoita, jotka tyhjentävät koko pelialueen.
Aiheesta muualla.
https://konami.fandom.com/wiki/Block_Hole
Heinrich Gustav Magnus

Heinrich Gustav Magnus (2. toukokuuta 1802 Berliini – 4. huhtikuuta 1870 Berliini) oli saksalainen fyysikko ja kemisti.
Elämä ja ura.
Magnuksen isä oli varakas kauppias, ja yhdestä hänen viidestä veljestään, Eduardista (1799-1872), tuli kuuluisa taidemaalari. Opiskeltuaan Berliinissä Magnus lähti Tukholmaan Jöns Jacob Berzeliuksen oppiin ja myöhemmin Pariisiin, jossa hän opiskeli jonkin aikaa Louis-Joseph Gay-Lussacin ja Louis Jacques Thénardin johdolla. Vuonna 1831 hän palasi Berliiniin yliopiston tekniikan ja fysiikan lehtoriksi. Vuonna 1834 Magnus valittiin Berliinin yliopiston ylimääräiseksi ja vuonna 1845 varsinaiseksi professoriksi. Hänet valittiin kolme kertaa tiedekunnan dekaaniksi, vuosina 1847, 1858 ja 1863. Magnus varusti omilla varoillaan laboratorion, josta tuli malliesimerkki myöhemmin perustetuille tutkimuslaitoksille. 
Vuosina 1827-1833 Magnus keskittyi pääasiassa kemiallisiin tutkimuksiin, joiden tuloksena hän löysi etyylirikkihapon, etikkahapon ja isetionihapon sekä niiden suoloja ja yhdessä C. F. Ammermüllerin kanssa perjodihapon. Muiden aiheiden joukossa, joiden parissa hän myöhemmin työskenteli, olivat kaasujen imeytyminen vereen (1837-1845), kaasujen laajeneminen lämmön vaikutuksesta (1841-1844), veden ja erilaisten liuosten höyrynpaineet (1844-1854), lämpösähköinen ilmiö (1851), elektrolyysi (1856), sähkömagneettinen induktio (1858-1861), lämmön siirtyminen kaasuissa (1860) ja lämmön polarisaatio (1866-1868). Vuodesta 1861 lähtien hän kiinnitti paljon huomiota joidenkin kaasujen ja höyryjen diatermiseen ilmiöön eli valonsäteiden lämmön läpäisyyn, erityisesti kuivan ja kostean ilman kohdalla, sekä lämpövaikutuksiin, joita kosteuden tiivistyminen kiinteille pinnoille aiheuttaa. Virtausfysiikan Magnuksen ilmiö on nimetty hänen mukaansa.
Magnuksen maine johti siihen, että Preussin hallitus antoi hänelle useita tehtäviä. Vuonna 1865 hän edusti Preussia Frankfurtin konferenssissa, joka kutsuttiin koolle yhtenäisen metrijärjestelmän käyttöönottamiseksi Saksassa.